Földrajzi elhelyezkedését tekintve a Balaton - Bakony - Veszprém elválaszthatatlan fogalmak. A Bakony délkeleti oldalán, egy észak felé lejtő fennsíkon fekszik Veszprém városa, a tenger szintje fölött 250-300 méter magasan. Veszprémről sokan azt mondják, hogy hét dombra épült, hiszen csupa domb veszi körül a várost (Várhegy és a Benedek-hegy, Temető-hegy, a Cserhát, a Kálvária-hegy, a Jeruzsálem-hegy, a Táborállás és a Gulyadomb).

A város neve eredetileg Bezprem volt. Bezprem szláv eredetű összetett szó, melynek jelentése egyenetlen. A B kezdőbetű, később V-re változott, így lett Bezpremből Veszprém.

Régészeti leletekkel bizonyítható, hogy Veszprémben – csakúgy, mint környékén – már az **őskorban** is éltek. A népvándorlás idejéből avarok és rómaiak jelenlétére utaló bizonyítékokra bukkantak. A **honfoglaló magyarok** 900 nyarán érkeztek a Vár-hegy alá. Okleveles adatok szerint Veszprém város Székesfehérvár és Esztergom mellett az államalapítás körüli évtizedekben már "fejedelmi (illetve királyi) szállás- és tartózkodási hely" volt. A XIII. századi krónikák említik, hogy a várostól nem messze, a sziklás fennsíkon aratott döntő győzelmet István, az ifjú király a lázadó pogány herceg, Koppány felett. Első királyunk, Szent István alapította meg Veszprémben az **első magyar püspökséget**. Joghatósága öt királyi megyére, csaknem az egész Dunántúlra kiterjedt. A székesegyházat, melyet I. István felesége, a bajor származású Gizella királyné alapított és szerelt fel, Magyarország első és legrégibb püspöki székesegyházaként emlegetik az oklevelek. A magyar királynék Veszprém székesegyházának örökös kegyurai lettek. Mindez a veszprémi püspökök számára számos kiváltság forrása lett. Őket illette a királynék koronázásának előjoga, s viselték a királyné kancelláriájának hivatalát. Ezért is nevezik Veszprémet **a Királynék Városának**.

Az Árpád-kori város hét szegre – kerületre – épült, s születésétől fogva **egyházi központnak** tekinthető. A veszprémi püspök volt a magyar királynék koronázója, s a XIV. század elejétől egyben a megye főispánja is. Veszprém **első virágkora** a XIII. század végéig tartott.

A Vár-hegy alatt megtelepült falvak az évszázadok során várossá szerveződtek. Veszprém püspökei azon fáradoztak, hogy székhelyük fényét emeljék. A **reneszánszkor** legkiemelkedőbb veszprémi püspöke, Mátyás király titkos kancellárja, Vetési Albert a kései gótika szellemében díszítette fel a székesegyházat és a Szent György kápolnát.

Építkezéseiből semmi sem maradt meg a 150 éves **török háború** pusztítása miatt. A török korban 1552–1683-ig Veszprém határ menti végvárrá vált, a vár ez idő alatt tizenhétszer cserélt gazdát, a város szinte teljesen elpusztult.

Az **újjáépítés** a XVIII. század elején, a barokk jegyében kezdődött. Padányi Bíró Márton püspök megszüntette a Vár középkori apróházas, sikátoros jellegét, kialakítva a kanonok palotákkal szegélyezett reprezentatív Szentháromság teret. Ma Buda után Veszprémben található az ország legnagyobb lakott, történelmi Vár együttese.

A XIX. század háborúkkal kezdődött, forradalommal folytatódott, de utolsó harmada a békés építkezés jegyében zajlott. Óvári Ferenc országgyűlési képviselő vezetésével megindult a város fejlődése. Átalakult a város településszerkezete, új épületek emelkedtek, új utcák nyíltak, beindult a gyáripar megtelepedése, polgári egyesületek, körök alakultak.

A **huszadik század** közepén a szocialista várospolitika hatására az akkor tízezret alig meghaladó lakosságot közel hetvenezresre duzzasztották fel. Ekkor épültek a korábbi óvárost körbeölelő lakótelepek, új, szocreál városközpont alakult, melynek legszembeötlőbb megnyilvánulása a **Kossuth utca** környéke és a régi polgári házak helyén épült monumentális **Húszemeletes**.